31998D0145
L 046/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 12 февруари 1998 година
относно одобряването, от името на Европейската общност, на измененията в допълнения I и II към Бонската конвенция за опазване на мигриращите видове диви животни, в съответствие с решението на Петата сесия на Конференцията на страните по Конвенцията
(98/145/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 130т, параграф 1, във връзка с първото изречение на член 228, параграф 2 и първата алинея на член 228, параграф 3 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че Европейската общност е договаряща се страна по Конвенцията за опазване на мигриращите видове диви животни по силата на Решение 82/461/ЕИО (3);
като има предвид, че на Петата сесия на Конференцията на страните, която се проведе в Женева от 10 до 16 април 1997 г., в допълнение I към Конвенцията бяха добавени двадесет и един застрашени мигриращи вида, а в допълнение II към Конвенцията двадесет и два вида; като има предвид, че Комисията взе участие в тази среща от името на Общността;
като има предвид, че единадесет от тези видове попадат в приложното поле на Директива 79/409/ЕИО на Съвета от 2 април 1979 г. относно опазването на дивите птици (4);
като има предвид, че съгласно член ХI от Конвенцията, дадено изменение в допълненията към Конвенцията влиза в сила за всички страни деветдесет дни след сесията на Конференцията на страните, по време на която то е било прието, с изключение на страните, които са направили резерва в съответствие с параграф 6 от упоменатия член;
като има предвид, че е необходимо за Общността да одобри измененията в допълнения I и II към Конвенцията, приети по време на Петата сесия на договарящите се страни, както е определено в член ХI от Конвенцията,
РЕШИ:
Член 1
Включването на видовете Lutra provocax, Lutra felina, Puntoporia blainvillei, Hippocamelus bisulcus, Spheniscus humboldti, Diomedea amsterdamensis, Phoenicoparrus andinus, Phoenicoparrus jamesi, Anser erythropus, Branta ruficollis, Marmaronetta angustirostris, Aythya nyroca, Polysticta stelleri, Aquila clanga, Aquila heliaca, Falco naumanni, Sarothrura ayresi, Chettusia gregaria, Larus atlanticus, Hirundo atrocaerulea, Acrocephalus paludicola в допълнение I към Конвенцията за опазване на мигриращите видове диви животни, и видовете Phocoena spinipinnis, Phocoena drioptica, Cephalorhynchus eutropia, Lagenorhynchus obscurus, Spheniscus demersus, Diomedea exulans, Diomedea epomophora, Diomedea irrorata, Diomedea nigripes, Diomedea immutabilis, Diomedea melanophris, Diomedea bulleri, Diomedea cauta, Diomedea chlororhynchos, Diomedea chrysostoma, Phoebetria fusca, Phoebetria palpebrata, Sarothrura ayresi, Crex crex, Amazona tucumana, Hirundo atrocaerulea, Acrocephalus paludicola в допълнение II към Конвенцията, с настоящото се одобрява от името на Европейската общност.
Член 2
Настоящото решение се публикува в Официален вестник на Европейските общности.
Съставено в Брюксел на 12 февруари 1998 година.